《簪花》
明代·周用

老去风流敢自夸，开筵对客许簪花。
百年回首仍春色，三月于人且物华。
乘兴不须憎白发，闻歌犹复恋乌纱。
花前莫笑山翁醉，剩有青钱付酒家。

作者简介：（1476—1547）苏州府吴江人，字行之，号伯川。弘治十五年进士，授行人。正德初，迁南京兵科给事中，进言谏迎佛事及镇守江西中官不法事。迁广东布政司参议。嘉靖中，历官南京工部、刑部尚书。九庙灾，自陈致仕。后以工部尚书总督河道，官至吏部尚书。有《周恭肃集》。